Sajtóközlemény

2016. szeptember 11.

**TANÉVNYITÓ**

**Alap- és mesterszakon, PhD képzésben, angol nyelvű oktatásban és felsőoktatási szakképzésben több mint 8000 elsőéves, így összességében csaknem harmincezer - köztük több mint négyezer külföldi - hallgató kezdi meg tanulmányait a 2016/17-es tanévben a Debreceni Egyetemen.**

Az egyetem több újdonságot is kínál ebben az évben: új helyszínként a Kisvárdai Közösségi Felsőoktatási Képzési Központban is indít mezőgazdasági mérnöki alapképzést. Ettől az évtől gépészmérnök mester, valamint osztatlan testnevelő tanári képzésre is jelentkezhettek a felvételizők. Idén először indul duális képzés a Természettudományi és Technológiai Karon, ahol vegyészmérnök és villamosmérnök szakos hallgatók oktatásában vesznek részt ipari partnerek.

A tanévnyitó ünnepi szenátusi ülés menete:

- Szilvássy Zoltán rektor ünnepi beszéde

- Palkovics László, az Emberi Erőforrások Minisztériumának felsőoktatásért felelős államtitkárának ünnepi beszéde

- elsőévesek eskütétele

- Komolay Szabolcs alpolgármester köszöntője

- karonként - jelképesen - egy-egy hallgató személyesen veheti át tanulmányi füzetét a kar dékánjától

- Bognár István Ádám DEHÖK elnök köszöntője

- kitüntetések átadása

A Debreceni Egyetem Szenátusa a kimagasló eredményeket elért és köztiszteletben álló személyeket az egyetem egyik legmagasabb kitüntetéseként díszpolgárai sorába fogadhatja. A **Civis honoris causa** kitüntetést **Rudolf Schuster**, Szlovákia egykori elnöke veheti át.

A 2015-ben alapított **„Alumni Díj”** azon szervezetek részére adományozható, amelyek a Debreceni Egyetemmel szoros tudományos és szakmai kapcsolatot ápolnak, és kiemelt foglalkoztatói az itt végzett hallgatóknak. A „Debreceni Egyetem Alumni díját”, illetve a cím használatát 2016-ban az IT Services Hungary Kft. érdemelte ki. A kitüntetést **Chris Wilson**, az IT Services Hungary Kft ügyvezető igazgatója veheti át.

A Szenátus **Debreceni Egyetemért Emlékérmet** adományoz **Körösparti Péter**nek, az Egyetemi Hallgatói Önkormányzat volt elnökének.

A Debreceni Egyetem Hallgatói Önkormányzata a hosszú időn át végzett kiemelkedő szakmai és vezetői tevékenységért a „**Pro Auditoribus Universitatis Debreceniensis Díjat”** adományozza **Bács Zoltán**, a Debreceni Egyetem kancellárja részére.

Debreceni Egyetem Sajtóiroda